จ.สระบุรี จัดงาน "ต้นกล้าเกษตรแฟร์" ชมความงามทุ่งคอสมอสและชิมเมล่อนสดจากต้น 10-20 ม.ค.นี้
จังหวัดสระบุรี เตรียมจัดงานท่องเที่ยวเชิงเกษตร "ต้นกล้าเกษตรแฟร์" ระหว่างวันที่ 10 - 20 มกราคมนี้ ชมความสวยงามและถ่ายภาพทุ่งดอกคอสมอส พันธุ์ไม้เมืองหนาว และเลือกซื้อไม่ดอกไม้ประดับ เลือกซื้อชิมเมล่อน 3 สายพันธุ์หวานกรอบจากสวนปลอดสารพิษกว่า 5 พันลูก พืชผักจากแปลงปลอดสารพิษ เช่น กะหล่ำปลี กะหล่ำดอก ผักชีต้นหอม  ผักบุ้ง คะน้ากวางตุ้งเลือกซื้อจากแปลงได้สดๆ จำหน่ายต้นกล้าและพรรณดอกไม้ประดับ สินค้าชุมชน สินค้าเกษตรของชาวบ้านนำมาจำหน่ายด้วย รวมไปถึงการบริการเครื่องดื่ม ร้านอาหารที่เป็นของชาวบ้านในชุมชน

นายสิงหราช วงศ์เสงี่ยม นายอำเภอเสาไห้ กล่าวว่า การจัดงานครั้งนี้เป็นความร่วมมือของประชารัฐ จังหวัดสระบุรี คือส่วนราชการ ท้องถิ่นเอกชนและประชาชนในชุมชนบ้านวังงูเห่า ร่วมกันจัดขึ้น เพื่อเป็นการส่งเสริมการท่องเที่ยว พัฒนาด้านการเกษตรและเสริมสร้างเศรษฐกิจชุมชน ให้ประชาชนมีรายได้ คาดว่าจะมีพี่น้องประชาชนนับหมื่นคนมาเที่ยวในงานนี้ ตลอดทั้ง 10 วันของการจัดงาน

สำหรับงาน "ต้นกล้าเกษตรแฟร์" โดยความร่วมมือแบบประชารัฐ หน่วยงานราชการ ท้องถิ่น ภาคเอกชนและประชาชนในชุมชนบ้านวังงูเห่าตำบลพระยาทด อำเภอเสาไห้จังหวัดสระบุรี ร่วมกันดัดแปลงพื้นที่กว่า 20 ไร่ ปลูกพรรณไม้ดอกไม้ประดับนานาชนิด โดยเฉพาะทุ่งดอกคอสมอสหลากสีสันที่ออกดอกเต็มท้องทุ่ง ผลไม้และผักเมืองหนาว จูงใจนักท่องเที่ยวเที่ยวมาเที่ยวชมและถ่ายรูปเป็นที่ระลึก อันเป็นการเสริมสร้างเศรษฐกิจชุมชนเข้มแข็ง และสร้างรายได้ให้แก่ประชาชนในพื้นที่ โดยงานดังกล่าวจัดขึ้นที่บ้านวังงูเห่าหมู่ที่ 7 ตำบลพระยาทดอำเภอเสาไห้ จังหวัดสระบุรี และจะมีพิธีเปิดงานอย่างเป็นทางการในวันที่ 10 มกราคมนี้